Document ID: 31975L0107

Nõukogu direktiiv,
19. detsember 1974,
mõõtemahutitena kasutatavaid pakendeid käsitlevate liikmesriikide õigusaktide ühtlustamise kohta
(75/107/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100,
võttes arvesse komisjoni ettepanekut,
võttes arvesse Euroopa Parlamendi arvamust, [1]
võttes arvesse majandus- ja sotsiaalkomitee arvamust [2]
ning arvestades, et:
mitmetes liikmesriikides on mõõtemahutitena kasutatavate pakendite valmistamine ja katsetamine reguleeritud kohustuslike eeskirjadega, mis liikmesriigiti erinevad, takistades seega seda tüüpi pakenditega kauplemist; seetõttu tuleks selliseid sätteid ühtlustada;
mõõtemahutitena kasutatavatel pakenditel peavad olema konkreetsed metroloogilised omadused ja sel eesmärgil on vajalik täpsustada nende nimimahu suurimad lubatud vead ja määratleda selliste hälvete kontrollimise standardmeetod;
on oluline, et mõõtemahutitena kasutatavatele pakenditele oleks, nagu direktiivis sätestatud, lisaks nimimahule märgitud nende täitmiseks vajalik teave,
ON VASTU VÕTNUD KÄESOLEVA DIREKTIIVI:
Artikkel 1
Käesolevat direktiivi kohaldatakse tavaliselt pakenditeks nimetatavate mahutite suhtes, mis on tehtud klaasist või mis tahes muust materjalist, mis on piisavalt jäik ja püsiv, et pakkuda klaasiga võrdseid metroloogilisi tagatisi, kui sellised mahutid:
1. on suletud või suletavad ja mõeldud vedelike ladustamiseks, veoks või tarnimiseks,
2. on nimimahuga 0,5 liitrit - 5 liitrit (kaasa arvatud),
3. on selliste metroloogiliste omadustega (mudeli omadused ja toodete ühetaolisus), et neid saab kasutada mõõtemahutitena, st kui need täidetakse konkreetse tasemeni või konkreetse protsendini nende kogumahust, võib nende sisu mõõta piisava täpsusega.
Neid mahuteid nimetatakse mõõtemahutina kasutatavateks pakenditeks.
Artikkel 2
Ainult käesoleva direktiivi nõuetele vastavaid mõõtemahutina kasutatavaid pakendeid võib märgistada I lisa punkti 5 kolmandas lõigus ettenähtud EMÜ tähisega.
Nende suhtes kohaldatakse metroloogilist järelevalvet vastavalt lisades täpsustatud tingimustele.
Artikkel 3
Liikmesriigid ei tohi käesolevas direktiivis sätestatud nõuetele ja katsetele vastavate pakendite müüki ja kasutamist mõõtemahutitena keelata ega piirata või sellest keelduda, põhjendades seda nende mahu, mahu kindlaksmääramise või nende kontrollimise meetoditega.
Artikkel 4
1. Liikmesriigid jõustavad käesoleva direktiivi järgimiseks vajalikud õigus- ja haldusnormid 18 kuu jooksul alates käesoleva direktiivi teatavakstegemisest ja teatavad sellest viivitamata komisjonile.
2. Liikmesriigid tagavad, et käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide tekst edastatakse komisjonile.
Artikkel 5
Käesolev direktiiv on adresseeritud liikmesriikidele.
Brüssel, 19. detsember 1974

Labels: 1
16
15